## Pravilnik o razvrstavanju i kategorizaciji objekata u kojima se pružaju ugostiteljske usluge u domaćinstvu

### NN 88/2007 (24.8.2007.), Pravilnik o razvrstavanju i kategorizaciji objekata u kojima se pružaju ugostiteljske usluge u domaćinstvu

# MINISTARSTVO MORA, TURIZMA, PROMETA I RAZVITKA

**2724**

Na temelju odredbi članka 28. stavka 4., članka 29. stavka 2.
i 3. i članka 30. stavka 3. Zakona o ugostiteljskoj djelatnosti (»Narodne
novine«, broj: 138/06), ministar nadležan za ugostiteljstvo i turizam uz
suglasnost ministra nadležnog za zdravstvo, donosi

## PRAVILNIK

### O RAZVRSTAVANJU I KATEGORIZACIJI OBJEKATA U KOJIMA SE PRUŽAJU UGOSTITELJSKE USLUGE U DOMAĆINSTVU

I. OPĆE ODREDBE

Članak 1.

Ovim Pravilnikom propisuju se minimalne ugostiteljske usluge
u domaćinstvu i uvjeti za vrste i kategorije objekata u domaćinstvu, vrste,
kategorije, oznake za vrste i kategorije, način označavanja vrsta i kategorija i
način razvrstavanja i kategorizacije objekata.

Članak 2.

(1) Objekt u domaćinstvu (u daljnjem tekstu: objekt),
funkcionalna je cjelina u kojoj iznajmljivač pruža ugostiteljske usluge
smještaja i ostale usluge propisane ovim Pravilnikom.
(2) Objekt iz stavka 1. ovog članka smatrat će se postojećim ako je ispunjen
jedan od sljedećih uvjeta:
1. da objekt na dan stupanja na snagu ovog Pravilnika ima rješenje nadležnog
upravnog tijela za bilo koju vrstu i kategoriju iz skupina objekata u kojima se
pružaju ugostiteljske usluge smještaja,
2. da je objekt na dan stupanja na snagu ovog Pravilnika zatečen u postupku
kategorizacije koji se vodi kod nadležnog upravnog tijela, a zahtjevom je
zatraženo razvrstavanje u neku od vrsta objekata u domaćinstvu,
3. da je konačna ili pravomoćna građevinska dozvola za gradnju objekta ishođena
najkasnije godinu dana nakon stupanja na snagu ovog Pravilnika, pod uvjetom da
gradnja objekta započne u roku od godine dana od konačnosti ili pravomoćnosti
građevinske dozvole,
4. da se radi o rekonstrukciji (adaptaciji, dogradnji, nadogradnji) objekta ili
prenamjeni iz objekta druge namjene ili bez namjene u objekt u domaćinstvu, a ti
objekti su izgrađeni prije stupanja na snagu ovog Pravilnika.
(3) Dokazi o konačnosti i/ili pravomoćnosti građevinske dozvole, o vremenu
izgradnje, iz stavka 2. točke 3. i 4. ovog članka, jesu isprave pribavljene
sukladno posebnim propisima.
(4) Svi ostali objekti smatrat će se novim objektima.

II. RAZVRSTAVANJE OBJEKATA U DOMAĆINSTVU

Članak 3.

Vrsta objekta u domaćinstvu određena je ovisno o: vrsti
ugostiteljskih usluga u domaćinstvu koje se u objektu moraju obvezno pružati,
pretežitosti i obveznom minimumu ugostiteljskih usluga, načinu usluživanja te
drugim uvjetima propisanim ovim Pravilnikom (minimumu uređenja, opreme, uređaja
i dr.).

Članak 4.

Vrste objekata su:
1. Soba u domaćinstvu,
2. Apartman u domaćinstvu,
3. Studio apartman u domaćinstvu,
4. Kuća za odmor u domaćinstvu,
5. Kamp u domaćinstvu.

Članak 5.

Da bi objekt iz članka 4. ovog Pravilnika bio razvrstan u
pojedinu skupinu, mora ispunjavati sljedeće uvjete propisane ovim Pravilnikom:
1. opće uvjete za vrstu,
2. minimalne uvjete,
3. uvjete za najnižu kategoriju sukladno Prilozima I. – IX. ovog Pravilnika.

III. OPĆI UVJETI ZA VRSTE – DEFINICIJE VRSTA

***1. Vrsta Soba u domaćinstvu***
Članak 6.

(1) Soba u domaćinstvu je objekt u kojemu se gostima pružaju
usluge smještaja.
(2) U sobi se mogu pružati usluge doručka, polupansiona i pansiona.

***2. Vrsta Apartman u domaćinstvu***
Članak 7.

(1) Apartman u domaćinstvu je objekt u kojem se gostima
pružaju usluge smještaja, opremljen tako da gost može sam pripremati i
konzumirati hranu.
(2) U apartmanu se mogu pružati usluge doručka, polupansiona i pansiona.

***3. Vrsta Studio apartman u domaćinstvu***
Članak 8.

(1) Studio apartman u domaćinstvu je objekt u kojem se
gostima pružaju usluge smještaja, opremljen tako da gost u jednoj prostoriji
može boraviti, spavati te sam pripremati i konzumirati hranu.
(2) U studio apartmanu se mogu pružati usluge doručka, polupansiona i pansiona.

***4. Vrsta Kuća za odmor u domaćinstvu***
Članak 9.

(1) Kuća za odmor u domaćinstvu je objekt u kojem se gostima
pružaju usluge smještaja i korištenja okućnice, opremljen tako da gost može sam
pripremati i konzumirati hranu.
(2) U kući za odmor mogu se pružati usluge doručka, polupansiona i pansiona.
(3) Kuća za odmor u domaćinstvu je funkcionalna cjelina koju čini jedna ili dio
dvojne građevine s okućnicom.

***5. Vrsta Kamp u domaćinstvu***
Članak 10.

(1) Kamp u domaćinstvu je objekt u kojem se gostima pružaju
usluge:
1. kampiranja (smještaja na uređenom prostoru na otvorenom – na kamp mjestu
i/ili kamp parceli), uz korištenje vlastite pokretne opreme za kampiranje gosta:
šatori, kamp prikolice (kamp kućica, karavan), pokretne kućice (mobilhome),
autodomovi (kamper) i sl.
2. ostale usluge namijenjene turističkoj potrošnji: iznajmljivanje pokretne
opreme za kampiranje (stolova, stolica, vreća za spavanje, šatora), kamp
prikolica (kamp kućica, karavan), pokretnih kućica (mobilhome), autodom (kamper)
i sl. te ostale usluge uz uvjet da su za obavljanje tih usluga ispunjeni uvjeti
u skladu s ovim Pravilnikom i posebnim propisima koji se na te usluge
primjenjuju.
(2) Kamp u domaćinstvu, ako ovim Pravilnikom nije drukčije propisano, mora
imati: recepciju (unutar kampa ili na/ispred ulaza u kamp), najviše 7
smještajnih jedinica (koje sve mogu biti kamp parcele), zajedničke sanitarne
čvorove i sanitarne elemente za goste te druge građevine s uređajima i opremom
potrebnim za kampiranje gostiju i pružanje ostalih obveznih usluga u kampu.
(3) U Kampu u domaćinstvu mogu se nalaziti sljedeće smještajne jedinice na
kojima se gostima pružaju usluge kampiranja:
1. Kamp mjesto je uređena i označena smještajna jedinica, ako ovim Pravilnikom
nije drukčije propisano, određene minimalne površine na otvorenom prostoru. Kamp
mjesta se mogu označiti i skupno, od broja jedan, zaključno s brojem zadnjeg
raspoloživog mjesta.
2. Kamp parcela je označena smještajna jedinica određene minimalne površine na
otvorenom prostoru koja je uređena i omeđena, u pravilu ima priključke za
električnu energiju, vodu i odvod. Pokretna oprema za kampiranje mora održati
pokretnost mehanizma i ne smije imati nikakvu stalnu povezanost za teren.
Priključci pokretne opreme na infrastrukturu se moraju moći maknuti u svakom
trenutku. Na smještajnim jedinicama zabranjeno je samoinicijativno postavljanje:
trajnih učvršćivača, ograda, popločenje tla i sl.
(4) U Kampu u domaćinstvu mogu se nalaziti i drugi objekti (ugostiteljski,
trgovački i sl.) u funkciji turističke potrošnje, koji su organizirani,
ustrojeni i/ili posluju sukladno posebnim propisima.

IV. MINIMALNI UVJETI

***1. Opći minimalni uvjeti***
Članak 11.

(1) Objekt mora ispunjavati opće minimalne uvjete, ako ovim
Pravilnikom nije drukčije propisano.
(2) Iznimno od odredbi stavka 1. ovog članka, po posebnom zahtjevu, a uz
prethodno pribavljene isprave temeljem propisa o zaštiti povijesno-kulturnih
dobara, ministar nadležan za ugostiteljstvo i turizam (u daljnjem tekstu:
Ministar) može odobriti odstupanja od minimalnih uvjeta, odnosno uvjeta za
kategoriju propisanih ovim Pravilnikom. Ovo odobrenje ne može se dati za
propisani modul te u slučaju ako nisu osigurani uvjeti za nesmetanu i potpunu
funkcionalnu namjenu objekta.
(3) Ako je objekt u postupku iz stavka 2. ovog članka pribavio isprave temeljem
propisa o zaštiti povijesno-kulturnih dobara, a dijelom je na taj zaštićeni dio
nadograđivan ili dograđivan novi dio, cijeli objekt tretirat će se kao zaštićeno
povijesno-kulturno dobro i kategorizirati kao funkcionalna cjelina.

*1.1. Isticanje oznake vrste i kategorije te naziva objekta*
Članak 12.

(1) Na glavnom ulazu u objekt mora biti vidno istaknuta
propisana oznaka s nazivom utvrđene vrste i kategorije.
(2) Iznimno od odredbi stavka 1. ovog članka, u objektu koji se nalazi u
građevini koja je zaštićena kao povijesno-kulturno dobro, oznaka iz st. 1. ovog
članka, može se postaviti unutar ulaza i sl.
(3) Oznake o vrsti i kategoriji objekta iz st. 1. ovog članka, moraju se
isticati na standardiziranoj ploči sukladno ovom Pravilniku.
(4) Iznimno od odredbi st. 1. ovog članka, ako iznajmljivač u jednoj građevini
ima više objekata iste vrste i kategorije, tada je dovoljno istaknuti na vidnom
mjestu jednu zajedničku propisanu oznaku vrste i kategorije.

*1.2. Nesmetano kretanje i boravak gostiju*
Članak 13.

(1) Objekt mora biti uređen i opremljen tako da omogućuje:
nesmetano i sigurno kretanje i boravak gostiju, nesmetan prijenos stvari te
odgovarajuće čuvanje robe, hrane i pića.
(2) Okoliš, vanjski izgled objekta, uređenje, oprema i uređaji u objektu ne
smiju biti dotrajali i oštećeni i moraju biti stalno u ispravnom i funkcionalnom
stanju.

*1.3. Priključak na infrastrukturu, instalacije i komunalni
otpad*
Članak 14.

(1) Objekt mora stalno raspolagati dovoljnim količinama
zdravstveno ispravne vode za piće koja se osigurava priključkom na javni
vodovod, a gdje javni vodovod ne postoji, to se mora osigurati na drugi
propisani način.
(2) Objekt mora biti priključen na javnu električnu mrežu ili na drugi
odgovarajući način biti opskrbljen električnom energijom.
(3) Objekt mora biti priključen na javnu telefonsku mrežu, osim na mjestima gdje
takve mogućnosti ne postoje.
(4) Električno osvjetljenje mora biti osigurano u svim prostorijama objekta.
(5) U svim prostorijama objekta u kojima borave gosti mora biti osiguran
odgovarajući način grijanja prostorija s temperaturom najmanje 18,5°C, uz
mogućnost prozračivanja.
(6) Komunalni i ostali otpad mora se redovito odstranjivati iz objekta.
(7) Odvodnja otpadnih voda iz objekta mora se osigurati priključkom objekta na
javnu kanalizacijsku mrežu, a gdje te mogućnosti nema na drugi propisani način.
(8) Iznimno od stavka 3. ovog članka, ako zbog objektivnih uvjeta nije osigurana
mogućnost korištenja javne telefonske mreže, iznajmljivač u objektu mora
gostima, na njihov zahtjev, osigurati mogućnost uporabe mobilnog telefona.
(9) Iznimno od odredbi stavka 5. ovog članka, u objektu u kojem se usluge
pružaju samo ljeti, ne mora biti osigurano grijanje prostorija. Smatra se da se
u objektu usluge pružaju ljeti ako je to u razdoblju od 01. svibnja do 31.
listopada tijekom godine.

*1.4. Zaštita od požara, buke i prašine*
Članak 15.

(1) Objekt mora:
1. imati pisane upute za slučaj nastanka požara,
2. imati kontejnere i koševe za otpatke od vatrootpornog materijala, ako ovim
Pravilnikom nije drukčije propisano.
(2) Prostorije objekta moraju imati zvučnu izolaciju koja sprječava širenje
zvuka izvan tih prostorija.
(3) Oprema i pribor u vrijeme kada nisu u uporabi moraju biti zaštićeni od
prašine.

*1.5. Unutarnje visine prostorija*
Članak 16.

(1) Unutarnja visina prostorija i modula (visina od poda do
stropa) mora biti najmanje 2,40 m, ako ovim Pravilnikom nije drukčije propisano.
(2) Iznimno od odredbi stavka 1. ovog članka, u postojećim objektima smatraju se
dostatnim postojeće unutarnje visine prostorija i modula, uz uvjet da postoji
mogućnost prozračivanja (prirodno ili mehaničko) i da je osigurano nesmetano i
sigurno kretanje gostiju i osoblja.
(3) Iznimno od odredbi stavka 1. ovog članka, u svim prostorijama i modulima s
koso izvedenim stropom ili stropom različitih visina, prosječna unutarnja visina
mora biti sukladna odredbama stavka 1. ovoga članka, s tim da u novim objektima
najniža unutarnja visina od poda do kosog stropa ne može biti niža od 1,20 m.

*1.6. Uvjeti za osobe s invaliditetom*
Članak 17.

Ulazna vrata u objekt moraju biti označena odgovarajućom
reljefnom oznakom.

***2. Minimalni uvjeti za Sobu, Apartman, Studio apartman i
Kuću za odmor – u domaćinstvu***
*2.1. Površina objekta – modul*
Članak 18.

(1) Ukupna korisna površina objekta (neto površina na uporabi
gostu) naziva se modul.
(2) Modul objekta propisan je ovisno o vrsti i kategoriji objekta.
(3) Minimalni modul objekta je modul propisan za najnižu kategoriju pojedine
vrste objekta.
(4) Propisana veličina modula u novim objektima ista je bez obzira na mogući
kapacitet sobe u domaćinstvu propisan člankom 19. stavkom 2. ovog Pravilnika,
odnosno u odgovarajućoj primjeni na ostale objekte.

*2.2. Kapacitet objekta*
Članak 19.

(1) Kapacitet objekta određuje se:
1. za postojeće objekte prema broju kreveta ovisno o površini propisanog modula,
2. za nove objekte prema broju kreveta neovisno o površini propisanog modula.
(2) S obzirom na kapacitet, Soba u domaćinstvu (prostorija za spavanje) može
biti:
1. jednokrevetna – ima jedan krevet za jednu osobu,
2. dvokrevetna – ima dva kreveta za po jednu osobu ili jedan krevet za dvije
osobe.
(3) Iznimno od stavka 2. ovog članka, u postojećim objektima, Soba s obzirom na
kapacitet može biti i trokrevetna ako je površina modula Sobe veća za 3 m2 od
površine propisane za dvokrevetnu sobu.
(4) Iznimno od stavka 2. ovog članka, u jednokrevetnoj i dvokrevetnoj sobi, ako
je površina modula Sobe veća za 3 m2 od propisane za utvrđeni kapacitet Sobe, na
zahtjev gosta se može namjestiti dodatni krevet.
(5) S obzirom na kapacitet, Apartman, Studio apartman i Kuća za odmor – u
domaćinstvu mogu imati:
1. Apartman u domaćinstvu – jednokrevetnu ili dvokrevetnu svaku prostoriju za
spavanje,
2. Studio apartman u domaćinstvu – najviše četiri osobe na sklopivim krevetima
koji nisu stalno namješteni (fotelja, dvosjed ili trosjed, na rasklapanje),
3. Kuća za odmor u domaćinstvu – jednokrevetnu ili dvokrevetnu svaku prostoriju
za spavanje.
(6) Iznimno od stavka 5. ovog članka, na prostorije za spavanje u Apartmanu i
Kući za odmor – u domaćinstvu, odgovarajuće se mogu primijeniti odredbe stavka
3. i 4. ovog članka.
(7) Iznimno od stavka 5. ovog članka, u Apartmanu ili Kući za odmor u
domaćinstvu, u prostoriji za boravak mogu biti dva dodatna kreveta, ako dodatnih
kreveta nema u prostoriji/ama za spavanje.
(8) Pod pojmom »dodatni krevet« iz odredbi ovog članka podrazumijeva se krevet
koji nije stalno namješten u objektu, a namješta se na zahtjev gosta (trosjed,
dvosjed, fotelja). Uz takav krevet ne moraju se nalaziti obvezatni propisani
elementi (noćni ormarić, noćna svjetiljka, tepih uz krevet i paljenje i gašenje
glavnog svjetla iz kreveta). Takav krevet ne izražava se u kapacitetu objekta.

*2.3. Minimalni uvjeti za pripremu i usluživanje doručka,
polupansiona i pansiona*
Članak 20.

(1) Iznajmljivač može gostima pružati usluge doručka,
polupansiona i pansiona u objektima vrste: Soba, Apartman, Studio apartman i
Kuća za odmor – u domaćinstvu.
(2) Iznajmljivač u objektima iz stavka 1. ovog članka koji gostima priprema i
pruža usluge doručka, polupansiona i pansiona mora u blizini navedenih objekata
imati ugostiteljske sadržaje odgovarajućeg kapaciteta, opremljene i uređene na
prikladan način, za pripremu i konzumiranje hrane sukladno ovom Pravilniku.
(3) Ugostiteljski sadržaji iz stavka 2. ovog članka jesu prostorija za pripremu
i blagovaonica za usluživanje.

***3. Minimalni uvjeti za Kamp u domaćinstvu***
*3.1. Kapacitet objekta*
Članak 21.

(1) Kapacitet objekta izražava se ukupnim brojem smještajnih
jedinica i kapacitetom smještajnih jedinica.
(2) Kapacitet smještajne jedinice izražava se brojem gostiju – kampera:
– kamp mjesto – tri gosta – kampera,
– kamp parcela – tri gosta – kampera.
(3) Iznimno od odredbi stavka 1. i 2. ovog članka, dozvoljeno je prekoračenje do
20% od ukupno utvrđenog kapaciteta kampa izraženog brojem gostiju – kampera.

*3.2. Zajedničke prostorije za osobnu higijenugostiju i
druge namjene (sanitarni čvor, pojedini sanitarni i drugi elementi za goste)*
Članak 22.

Objekt mora imati zajedničke uređene i opremljene prostorije
i prostore za osobnu higijenu gostiju i druge namjene za goste sukladno ovom
Pravilniku.

V. ZDRAVSTVENI UVJETI IZNAJMLJIVAČA

***1. Zdravstveni uvjeti iznajmljivača koji pružaju ugostiteljske usluge u
domaćinstvu i članova njihovog domaćinstva***
Članak 23.

Iznajmljivači ne mogu u prostorijama svoje stambene zgrade
odnosno stana pružati gostima usluge smještaja i prehrane, ako oni ili netko od
članova njihovog domaćinstva koji s njima stanuje u stambenoj zgradi odnosno
stanu, boluje ili je obolio od neke zakonom određene zarazne bolesti ili je
duševni bolesnik koji zbog svog stanja ili ponašanja može ometati odnosno
ugroziti okolinu.

Članak 24.

Zaraznim bolestima u smislu prethodnog članka, smatraju se
bolesti određene posebnim propisom.

Članak 25.

Zdravstveni pregled iznajmljivača koji pružaju usluge
prehrane i članova njihovog domaćinstva koji neposredno sudjeluju u pružanju
usluga prehrane, obuhvaća pored pregleda kojima se utvrđuju oboljenja iz članka
23. ovog Pravilnika i pregled na salmonele i šigele (kliconoštvo) te na
parazite: Enterobius (Oxyuris) vermicularis, hvmenolepisnana, Entamoeba
histolvtica, Taeniasollium i Lambia intestinalis.

Članak 26.

(1) Iznajmljivači koji izdaju gostima objekte u domaćinstvu
dužni su svake godine u mjesecu travnju pribaviti potvrdu od ovlaštene
zdravstvene ustanove da oni ili netko od članova njihovog domaćinstva koji s
njima žive u istoj zgradi, odnosno stanu, nisu evidentirani kao bolesnici iz
članka 23. ovog Pravilnika, ili kao duševni bolesnici koji bi zbog svog stanja
ili ponašanja mogli ometati, odnosno ugroziti okolinu.
(2) Iznajmljivači koji gostima pružaju usluge prehrane dužni su svake godine
prije početka obavljanja tih usluga pribaviti, pored potvrde iz stavka 1. ovog
članka, i potvrdu od ovlaštene zdravstvene ustanove da oni ili članovi njihovog
domaćinstva koji neposredno sudjeluju u pružanju usluge prehrane nisu
evidentirani na kliconoštvo i na parazite iz članka 25. ovog Pravilnika.

VI. KATEGORIZACIJA OBJEKATA

***1. Opće odredbe***
Članak 27.

(1) Ovisno o uređenju, opremi, uređajima, uslugama,
održavanju i ostalim uvjetima propisanim ovim Pravilnikom, kategoriziraju se sve
vrste objekata u domaćinstvu.
(2) Svaki objekt kategorizira se pojedinačno.
(3) Objekt neprestano za vrijeme rada mora u cijelosti ispunjavati uvjete
propisane ovim Pravilnikom za kategoriju koja mu je utvrđena.
(4) Uz uvjete iz stavka 1. i 3. ovog članka, vrsta Kamp za pojedinu kategoriju
mora ispuniti i propisani bodovni prag glede standarda za ekologiju.
(5) O svakoj promjeni u svezi s propisanim uvjetima iz stavka 3. ovog članka
iznajmljivač je dužan bez odlaganja od nadležnog tijela državne uprave koje je
provelo postupak kategorizacije objekta pribaviti rješenje o odobrenju za
pružanje ugostiteljskih usluga u domaćinstvu (u daljnjem tekstu: rješenje o
odobrenju) s novonastalim činjeničnim stanjem u objektu.
(6) Ako iznajmljivač ne postupi sukladno odredbama stavka 5. ovog članka,
smatrat će se da su prestali postojati uvjeti utvrđeni rješenjem o odobrenju za
objekt. Po saznanju o nastalim promjenama u objektu, nadležno tijelo državne
uprave koje je donijelo rješenje o odobrenju odgovarajućim aktom utvrdit će
prestanak uvjeta utvrđenih rješenjem o odobrenju za objekt.

***2. Kategorije objekata***
Članak 28.

(1) Postojeći objekti kategoriziraju se u sljedeće
kategorije:
1. Vrsta Soba u domaćinstvu kategorizira se u tri kategorije:
– dvije zvjezdice,
– tri zvjezdice,
– četiri zvjezdice.
2. Vrsta Apartman u domaćinstvu kategorizira se u četiri kategorije:
– dvije zvjezdice,
– tri zvjezdice,
– četiri zvjezdice,
– pet zvjezdica.
3. Vrsta Studio apartman u domaćinstvu kategorizira se u tri kategorije:
– dvije zvjezdice,
– tri zvjezdice,
– četiri zvjezdice,
4. Vrsta Kuća za odmor u domaćinstvu kategorizira se u četiri kategorije:
– dvije zvjezdice,
– tri zvjezdice,
– četiri zvjezdice,
– pet zvjezdica.
(2) Novi objekti kategoriziraju se u sljedeće kategorije:
1. Vrsta Soba u domaćinstvu kategorizira se u dvije kategorije:
– tri zvjezdice,
– četiri zvjezdice.
2. Vrsta Apartman u domaćinstvu kategorizira se u tri kategorije:
– tri zvjezdice,
– četiri zvjezdice,
– pet zvjezdica.
3. Vrsta Studio apartman u domaćinstvu kategorizira se u dvije kategorije:
– tri zvjezdice,
– četiri zvjezdice,
4. Vrsta Kuća za odmor u domaćinstvu kategorizira se u tri kategorije:
– tri zvjezdice,
– četiri zvjezdice,
– pet zvjezdica.
(3) Vrsta Kamp u domaćinstvu kategorizira se u četiri kategorije:
– dvije zvjezdice,
– tri zvjezdice,
– četiri zvjezdice,
– pet zvjezdica.

***3. Uvjeti za kategorizaciju***
Članak 29.

(1) Objekti u domaćinstvu kategoriziraju se na temelju
propisanih obveznih uvjeta u vezi: uređenja, opreme, uređaja, usluga, održavanja
i dr.
(2) Objekti u kojima se usluge pružaju ljeti, unutar razdoblja od 1. svibnja do
31. listopada, ne moraju zadovoljiti određene uvjete sukladno prilozima iz
stavka 3. ovog članka.
(3) Uvjeti za kategorizaciju objekata utvrđeni su u prilozima ovoga Pravilnika i
to:
– Prilog I. – Uvjeti za kategorizaciju Sobe u domaćinstvu – postojeći objekt,
– Prilog II. – Uvjeti za kategorizaciju Sobe u domaćinstvu – novi objekt,
– Prilog III. – Uvjeti za kategorizaciju Apartmana u domaćinstvu – postojeći
objekti,
– Prilog IV. – Uvjeti za kategorizaciju Apartmana u domaćinstvu – novi objekt,
– Prilog V. – Uvjeti za kategorizaciju Studio apartmana u domaćinstvu –
postojeći objekt,
– Prilog VI. – Uvjeti za kategorizaciju Studio apartmana u domaćinstvu – novi
objekt,
– Prilog VII. – Uvjeti za kategorizaciju Kuće za odmor u domaćinstvu – postojeći
objekt,
– Prilog VIII. – Uvjeti za kategorizaciju Kuće za odmor u domaćinstvu – novi
objekt,
– Prilog IX. – Uvjeti za kategorizaciju Kampa u domaćinstvu.

***4. Način označavanja vrste i kategorije objekta***
Članak 30.

(1) Vrsta i kategorija objekta označavaju se standardiziranom
pločom.
(2) Na standardiziranoj ploči navodi se naziv vrste objekta i to za:
– vrstu Soba u domaćinstvu: SOBE, i simbol kreveta,
– vrstu Apartman u domaćinstvu: APARTMAN, i simbol kreveta,
– vrstu Studio apartman u domaćinstvu: STUDIO APART­MAN,
– vrstu Kuća za odmor u domaćinstvu: KUĆA ZA ODMOR, i simbol kreveta,
– vrstu Kamp u domaćinstvu: KAMP.
(3) Pored naziva iz stavka 2. ovog članka na standardiziranoj ploči iz stavka 1.
ovog članka navodi se i odgovarajući broj zvjezdica kao oznaka za kategoriju.
(4) Ako iznajmljivač iznajmljuje više objekata iste vrste i različitih
kategorija, na jednoj standardiziranoj ploči mogu se navesti najviše dvije
oznake za kategoriju s odgovarajućim brojem zvjezdica.
(5) Standardizirana ploča iz stavka 1. ovog članka je veličine 25×25 cm i
izrađena je od visokopoliranog nehrđajućeg čelika na kojem je otisnuto
tamnoplavo polje u okviru od nebojanog visokopoliranog nehrđajućeg čelika. Na
ploči se u gornjem dijelu nalazi zlatnom bojom otisnuta oznaka kategorije
(zvjezdice). Neke vrste objekata imaju ispod oznake kategorije odgovarajući
simbol. Na sredini ploče ispisana je vrsta objekta u boji podloge od nehrđajućeg
čelika.
(6) Grafička rješenja standardiziranih ploča iz stavka 1. ovog članka propisana
su u Prilogu X. ovog Pravilnika te čine njegov sastavni dio.
(7) Odabir proizvođača standardiziranih ploča iz stavka 1. ovog članka u
nadležnosti je Ministarstva nadležnog za ugostiteljstvo i turizam (dalje u
tekstu: Ministarstvo).
(8) Standardiziranu ploču iz stavka 1. ovog članka iznajmljivač naručuje
direktno od proizvođača te snosi troškove izrade i dostave standardizirane
ploče.

***5. Promjena vrste i/ili kategorije objekta***
Članak 31.

(1) Ako tijekom poslovanja objekt prestane ispunjavati
propisane uvjete za utvrđenu vrstu ili kategoriju ili vrstu i kategoriju
iznajmljivač je obvezan o tome obavijestiti nadležni ured ili podnijeti zahtjev
za novo rješenje o odobrenju za objekt, bez odlaganja. Ako iznajmljivač ne
podnese zahtjev u skladu s odredbama ovog stavka, smatrat će se da su prestali
postojati uvjeti utvrđeni rješenjem o odobrenju. Po saznanju o nastalim
promjenama u objektu nadležno tijelo državne uprave koje je donijelo rješenje o
odobrenju odgovarajućim aktom utvrdit će prestanak uvjeta utvrđenih rješenjem o
odobrenju.
(2) Ako se u kategoriziranom objektu činjenično stanje promijeni tako da objekt
naknadno ispuni uvjete za drugu vrstu i/ili višu kategoriju, iznajmljivač,
neovisno o bilo kakvom roku, može podnijeti zahtjev za novo rješenje o odobrenju
za drugu vrstu i/ili višu kategoriju.

VII. NAČIN RAZVRSTAVANJA I
KATEGORIZACIJE – OPĆENITO

Članak 32.

(1) U skladu sa zakonom zahtjev za izdavanje rješenja o
odobrenju za objekte vrste: Soba, Apartman, Studio apartman, Kuća za odmor i
Kamp – u domaćinstvu, podnosi se Uredu državne uprave u županiji u kojoj se
nalazi objekt.
(2) Zahtjev iz stavka 1. ovog članka, u pravilu, sadrži podatke o:
1. podnositelju zahtjeva (ime i prezime, datum rođenja i adresa stanovanja
iznajmljivača), objektu (adresi, nazivu objekta, vrsti i kategoriji, kapacitetu,
razdoblju pružanja i vrstama ugostiteljskih usluga, površini modula i dr.)
(3) Uz zahtjev iz stavka 1. ovog članka, može se podnijeti i propisani Prilog
ovog Pravilnika za pojedinu vrstu objekta, uz uvjet da se preslik Priloga
koristi kao obrazac i podaci popune u koloni »REZULTAT« koja je utvrđena u
nastavku materijalnog dijela propisa, a ostali traženi podaci u skladu s ovim
člankom daju se na posebnom podnesku.

Članak 33.

(1) Razvrstavanje i kategorizacija provodi se primjenom:
1. Zakona o općem upravnom postupku
– uvidom i analizom podnijetog zahtjeva i priloženih dokaza,
– utvrđivanjem činjenica očevidom/ima u objektu s obzirom na postavljeni zahtjev
te primjenom:
2. Zakona o ugostiteljskoj djelatnosti,
3. ovog Pravilnika.
(2) Očevid u objektu obavlja povjerenstvo Ureda koje čine isključivo dva člana i
to: službenik Ureda koji je voditelj postupka do donošenja rješenja i vodi
povjerenstvo i drugi službenik tog Ureda. Osobe koje mogu biti članovi
povjerenstva imenuje čelnik Ureda, uz prethodno pribavljenu suglasnost Ministra,
i to posebno za: sjedište Ureda i za svaku ispostavu Ureda. Pojedinim članovima
povjerenstva čelnik Ureda može odrediti zamjenike.

Članak 34.

Iznajmljivač koji pruža ugostiteljske usluge snosi troškove
postupka razvrstavanja i kategorizacije objekta, u skladu sa zakonom. Troškove
postupka čine: dnevnice, troškovi prijevoza i smještaja članova povjerenstva.

VIII. PRIJELAZNE I ZAVRŠNE ODREDBE

Članak 35.

Danom stupanja na snagu ovoga Pravilnika prestaju važiti
odredbe Pravilnika o razvrstavanju, minimalnim uvjetima i kategorizaciji
ugostiteljskih objekata (»Narodne novine«, broj: 57/95, 110/96, 24/97, 61/98,
137/98, 19/99, 39/99, 52/99, 43/00, 52/00, 57/00, 63/00, 18/01, 33/01, 48/02,
21/03, 175/03, 52/04 i 106/04), koje se odnose na objekte u kojima građani
pružaju ugostiteljske usluge u domaćinstvu te odredbe Priloga Pravilnika:
– Prilog V. »Elementi i mjerila za kategorizaciju kampa«,
– Prilog VI. »Elementi i mjerila za kategorizaciju apartmana«,
– Prilog VII. »Elementi i mjerila za kategorizaciju kuća za odmor«,
– Prilog VIII. »Elementi i mjerila za kategorizaciju soba za iznajmljivanje«.

Članak 36.

Iznajmljivači koji za vrste objekata u domaćinstvu na dan
stupanja na snagu ovog Pravilnika imaju istaknutu standardiziranu ploču za
označavanje vrste i kategorije prema Pravilniku iz članka 35. ovog Pravilnika,
nisu dužni, ali mogu nabaviti i istaknuti standardiziranu ploču sukladno članku
30. ovog Pravilnika.

Članak 37.

Ovaj Pravilnik stupa na snagu 1. rujna 2007. godine.

Klasa: 011-01/07-01/36
Urbroj: 530-13-07-11
Zagreb, 31. srpnja 2007.

Ministar
**Božidar Kalmeta**, v. r.

Prilog I.
[Uvjeti za kategorizaciju Sobe u domaćinstvu – postojeći objekt](dodatni/299825.htm)

Prilog II.
[Uvjeti za kategorizaciju Sobe u domaćinstvu – novi objekt](dodatni/299826.htm)

Prilog III.
[Uvjeti za kategorizaciju Apartmana u domaćinstvu – postojeći objekti](dodatni/299827.htm)

Prilog IV.
[Uvjeti za kategorizaciju Apartmana u domaćinstvu – novi objekt](dodatni/299828.htm)

Prilog V.
[Uvjeti za kategorizaciju Studio apartmana u domaćinstvu – postojeći
objekt](dodatni/299829.htm)

Prilog VI.
[Uvjeti za kategorizaciju Studio apartmana u domaćinstvu – novi objekt](dodatni/299830.htm)

Prilog VII.
[Uvjeti za kategorizaciju Kuće za odmor u domaćinstvu – postojeći objekt](dodatni/299831.htm)

Prilog VIII.
[Uvjeti za kategorizaciju Kuće za odmor u domaćinstvu – novi objekt](dodatni/299832.htm)

Prilog IX.
[Uvjeti za kategorizaciju Kampa u domaćinstvu](dodatni/299833.htm)

PRILOG X.
GRAFIČKA RJEŠENJA STANDARDIZIRANIH PLOČA

*veličini>veličina 25 × 25 cm*

*![](dodatni/350441.gip>
</i></dy>

</html>
 src=)*

Pravilnik, NN 88/2007-2724
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)